b'\n_START_ARTICLE_\nBertel Paulig\n_START_SECTION_\nTausta\n_START_PARAGRAPH_\nBertel Pauligin vanhemmat olivat vuonna 1871 Saksasta Suomeen muuttanut liikemies ja konsuli Gustav Paulig sek\xc3\xa4 Bertha Bohnhof. H\xc3\xa4n puhui \xc3\xa4idinkielen\xc3\xa4\xc3\xa4n saksaa. Paulig kirjoitti ylioppilaaksi Helsingin uudesta ruotsalaisesta oppikoulusta vuonna 1911 ja liittyi Nylands Nationiin. Opintojaan h\xc3\xa4n jatkoi Teknillisen korkeakoulun koneinsin\xc3\xb6\xc3\xb6riosastolla vuosina 1911\xe2\x80\x931914. Diplomi-insin\xc3\xb6\xc3\xb6rin tutkinnon ensimm\xc3\xa4isen osan h\xc3\xa4n suoritti vuonna 1913.\n_START_SECTION_\nJ\xc3\xa4\xc3\xa4k\xc3\xa4riaktivisti\n_START_PARAGRAPH_\nYlioppilasaktivistien piirin valtuuttamana Paulig l\xc3\xa4hti yst\xc3\xa4v\xc3\xa4ns\xc3\xa4 Walter Hornin kanssa 2. joulukuuta 1914 Tukholmaan tapaamaan tohtori Herman Gummerusta tarkoituksenaan tiedustella mahdollisuutta j\xc3\xa4rjest\xc3\xa4\xc3\xa4 sotilaskoulutusta itsen\xc3\xa4isyysmielisille Suomalaisille nuorille. Yhteyshenkil\xc3\xb6ksi suunniteltiin alkujaan entist\xc3\xa4 Saksan Helsingin-konsulia Albert Goldbeck-L\xc3\xb6we\xc3\xa4, jonka Paulig tapasi 7. tai 8. joulukuuta, mutta t\xc3\xa4m\xc3\xa4n kontaktin merkitys j\xc3\xa4i v\xc3\xa4h\xc3\xa4iseksi. Sen sijaan Paulig, Horn ja Gummerus j\xc3\xa4ttiv\xc3\xa4t kirjallisen esityksen suomalaisten kouluttamisesta Saksan Tukholmassa olevalle sotilasasiamiehelle majuri von Awrylenille. Horn ja Paulig muodostivat ensimm\xc3\xa4isen asiaa ajaneen valtuuskunnan. Saksalaiset hyv\xc3\xa4ksyiv\xc3\xa4t suunnitelman tammikuussa 1915. Esityksen j\xc3\xa4tetty\xc3\xa4\xc3\xa4n Paulig ja Horn palasivat takaisin kotimaahan, josta Paulig suuntasi my\xc3\xb6hemmin itsekin j\xc3\xa4\xc3\xa4k\xc3\xa4rioppia saamaan Saksaan. Seuraavaksi Tukholmaan saapui valtuuskunta, johon kuuluivat Pehr Norrm\xc3\xa9n, R. Numelin, Rolf Pipping, Runar Appelberg, Yrj\xc3\xb6 Somersalo, V\xc3\xa4in\xc3\xb6 Tiiri, Yrj\xc3\xb6 Ruuth (my\xc3\xb6h. Ruutu) ja H. Zilliacus._NEWLINE__NEWLINE_Paulig liittyi sotilaskoulutusta antavalle Pfadfinder-kurssille, joka j\xc3\xa4rjestettiin Pohjois-Saksassa sijaitsevalla Lockstedter Lagerin harjoitusalueella. Leirille h\xc3\xa4n ilmoittautui 14. maaliskuuta 1915. H\xc3\xa4net sijoitettiin joukon 1. komppaniaan, josta h\xc3\xa4net siirrettiin 3. elokuuta 1915 Kuninkaallisen, Preussin J\xc3\xa4\xc3\xa4k\xc3\xa4ripataljoona 27:n pioneerikomppaniaan. _NEWLINE_H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Schmardenissa sek\xc3\xa4 Aa-joella. H\xc3\xa4n oli komennetuna Berliiniss\xc3\xa4 sijainneessa Wetterhoffin toimistossa vuonna 1916. Rintamakomennuksensa j\xc3\xa4lkeen h\xc3\xa4n toimi vuonna 1917 Libaussa moottoripy\xc3\xb6r\xc3\xa4kurssin kouluttajana ja johtajana.\n_START_SECTION_\nSuomen sis\xc3\xa4llissota\n_START_PARAGRAPH_\nPaulig astui Suomen valkoisen armeijan palvelukseen 11. helmikuuta 1918 yliluutnantiksi ylennettyn\xc3\xa4 ja saapui Vaasaan 25. helmikuuta 1918 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana. H\xc3\xa4net sijoitettiin 3. j\xc3\xa4\xc3\xa4k\xc3\xa4rirykmentin 5. j\xc3\xa4\xc3\xa4k\xc3\xa4ripataljoonan 2. komppaniaan p\xc3\xa4\xc3\xa4llik\xc3\xb6ksi. H\xc3\xa4n osallistui Tampereen taisteluun ja kaatui Viipurin valtauksen yhteydess\xc3\xa4 johdattaessaan joukkonsa p\xc3\xa4in punaisten tulta. Uhkarohkeassa yrityksess\xc3\xa4 kaatui puolet koko komppaniasta. Paulig oli kuollessaan naimaton ja kirjoilla Helsingin saksalaisessa seurakunnassa. H\xc3\xa4net on haudattu yksityishautaan Helsingin vanhalle hautausmaalle.'